สั่งคลังอัดฉีดฐานรากเพิ่ม
&#8220;สมคิด&#8221; สั่งคลังออกมาตรการเติมเงินเข้ากระเป๋าผู้มีรายได้น้อยต่อ คาด 1-2 สัปดาห์รู้ผล
8 มี.ค. 2559

“สมคิด” สั่งคลังออกมาตรการเติมเงินเข้ากระเป๋าผู้มีรายได้น้อยต่อ คาด 1-2 สัปดาห์รู้ผล
นายสมชัย สัจจพงษ์ ปลัดกระทรวงการคลัง เปิดเผยภายหลังประชุมหารือร่วมกับนายสมคิด จาตุศรีพิทักษ์ รองนายกรัฐมนตรี ที่เข้าตรวจเยี่ยมผู้บริหารระดับสูงกระทรวงการคลังวาระพิเศษ ว่า นายสมคิดได้สั่งการให้กระทรวงการคลังไปศึกษามาตรการกระตุ้นการบริโภคภาคเอกชน โดยเฉพาะกลุ่มผู้มีรายได้น้อย เช่น เกษตรกร รวมทั้งข้าราชการ ลูกจ้าง และผู้ใช้แรงงาน ว่าจะสามารถใส่เงินเข้าไปในระบบผ่านกลุ่มคนเหล่านี้ หรือผ่านระบบสถาบันการเงินของรัฐ เพื่อให้เกิดการใช้จ่ายในช่วง 3-4 เดือนข้างหน้านี้ได้อย่างไร เพื่อกระตุ้นเศรษฐกิจอย่างต่อเนื่อง
“นายสมคิดขอให้คลังเป็นตัวนำในการคิดมาตรการกระตุ้น โดยเฉพาะการกระตุ้นการใช้จ่าย ซึ่งต้องไปหารือรูปแบบการใส่เงินเข้าไป และให้ได้ข้อสรุปโดยเร็วใน 1-2 สัปดาห์นี้ ส่วนจะเป็นเช็คช่วยชาติเหมือนครั้งที่แล้ว หรือเป็นสินเชื่อเพื่อหมุนเวียน ยังสรุปไม่ได้ เพราะเพิ่งได้รับคำสั่งมา ขอไปศึกษาก่อน” นายสมชัย กล่าว
อย่างไรก็ตาม จากการประเมินพบว่าจะมีเงินไหลเข้าสู่ระบบเศรษฐกิจผ่านมาตรการต่างๆ ของรัฐอีกราว 1 แสนล้านบาท ภายใน 2-3 เดือนจากนี้ ผ่านโครงการเบิกจ่ายหมู่บ้านละ 5 แสนบาท วงเงินรวม 3.5 หมื่นล้านบาท และเร่งเบิกจ่ายงบค้างท่อขององค์กรปกครองส่วนท้องถิ่น อีกกว่า 5-6 หมื่นล้านบาท โครงการ 1 ตำบล 1 เอสเอ็มอี ของธนาคารเพื่อการเกษตรและสหกรณ์การเกษตร (ธ.ก.ส.) ที่คาดว่าจะอนุมัติสินเชื่อได้ 2 หมื่นล้านบาท ภายใน 2-3 เดือนนี้ จากวงเงินทั้งหมด 7.2 หมื่นล้านบาท เงินทั้งหมดกำลังจะไหลเข้าสู่ท้องถิ่น 
ด้าน นายสมคิด กล่าวว่า มาตรการที่จะออกหลังจากนี้จะเน้นการช่วยคนยากจน ซึ่งการเติมเงินในกระเป๋าคนมีรายได้น้อยทำได้หลายรูปแบบ กระทรวงการคลังต้องไปคิดมา รวมทั้งได้ให้กระทรวงการคลัง และสำนักงบประมาณ ดูการเบิกจ่ายงบประมาณว่ามีหน่วยงานใดที่ยังไม่เสนอขอเบิกจ่ายงบประมาณ เพื่อให้สำนักงบประมาณเรียกเงินคืน เพื่อหาเงินก้อนหนึ่งไว้ให้นายกฯ ใช้จ่ายในโครงการฐานราก 
“การหารือวันนี้เพื่อประเมินภาพครึ่งแรกปีนี้จะออกมาอย่างไร หลังจากประเมินว่าเศรษฐกิจจะยังไม่ฟื้นตัว จึงต้องหามาตรการประคองเศรษฐกิจไทยไว้ แต่จะไม่เน้นที่เรื่องของการปั๊มจีดีพีระยะสั้นๆ ต่อจากนี้ไปจะเป็นการทำมาตรการที่มีผลระยะยาวๆ ด้วย เช่น การปฏิรูปภาคเกษตร” นายสมคิด กล่าว